Burg Drachenfels (Wasgau)

Die Ruin vun de Burch Drachefels is de Iwwerescht vun ennra Felseburch beim Dorf Buseberch im Wasgau, em Sieddäl vum Pälzerwald.
miniatur|De Turm vun de Burchruin Drachefels, de „Backezåh“
 Lach 
Ungefähr siwwe Kilomeder nerdlich vun de fronzesisch Grenz leit die Burch Drachefels uffem 150 Meder longe Bundsondschdä-Fels mit gleichem Nåme, der sich in 368 Meder Heh uff äm Berchrigge erschdreckt. De owwerschde Däl vum Burchfelse is zu äm Berchfried ausgebaut wor. Weil er heit so aussieht, nennt ma de Turmreschd im Volksmund „Backezåh“. Er macht die Ruin zu ennrer vun de uffälligschde Burche in Rhoilond-Palz.

Drumerum leie noch mä geschichtsträchtiche Burche: Nur so drei Kilomeder siedeschdlich bzw. nordweschdlich leie die Burch Berwartschdä un die dreidälich Dåhner Burchegrupp. Die Lindelbrunn leit 6 Kilomeder nordeschdlich, un die Burche on de fronzesisch Grenz mit de Wegelnburch uff deitscher Seit un die Hoheburch, de Leweschdä und de Fleckeschdä driwwe in Fronkreich leie aa nur 10 Kilomeder siedweschdlich.

Gähniwwer vun de Burch gäbt's e Felsmassiv uff'em 420 Meder hohe Heideberch, nämlich de Buchkommerfels. Aus däm sin die Heidekommre rausgemäselt. Wonn die entschdonn sinn, un fa was die gut ware, wäs ma nät. Vielleicht schdomme se wärklich schun aus heidnischer Zeit. Odder sie sin doch jinger, odder zuminnescht in jingerer Zeit erweidert wor. In jedem Fall konn's gut sinn, dass do soinerzeit e Wachtposchde vum Drachefels schdationiert war.

 Nåme un Geschicht 
miniatur|links|De ingeritzt Drache on de Wond vum domolische Burchsaal
Onschoinend honn die friehe Burchherre e Faible fa Drache gehat. Jedenfalls taucht de Nome "Drachefels" schunn im friehe 13. Johrhunnert ball nom Bau vun de Burch in Urkunde uff. A es ingravierte Bild im schbedere Burchsaal is schunn älder wie der, schunscht wehr kaum zu erkläre, warum soi Balkelecher es Bild kabuttmache. Vorher war do de Halsgrawe, un do hat sich der Drache als Wohrzeiche und vielleicht aa zur Abschreckung gonz gut gemach. Ob jetzt es Bild schun glei ingraviert wor is, als de Halsgrawe grad ferdisch war, odder vielleicht erschd hunnert Johr schbeder, un ob er e bissel älder oder e bissel jinger wie de Nome is, is schwer feschdzuschdelle.

Iwwer die Åfäng vun de Burch is nät viel bekonnt. Archäologisches Fundmatrial vun de Burch Drachefels gäbt's aus de Mitte vum 13. Johrhunnert, awwer die Ålach muss schunn im friehe 12. Johrhunnert entschdonn sinn. 1209 sin erschmols die Brieder Konrad un Wilhelm vun Drachefels urkundlich erwähnt wor. De Hischdoriker Johonn Lehmonn (1797 - 1876) hat vun äm Burkhard vum Drachefels gewisst, der in staufische Dienschde geschdonn honn soll, awwer er hat kä Quelle vorgeleht.Johann Georg Lehmann: Urkundliche Geschichte der Burgen und Bergschlösser der bayrischen Pfalz. 5 Bänd, 1857–66; Nohdruck vun de Urausgab Kaiserslautre, Bärmesens 1969 In onnre Urkunde schdeht, dass e Schtreit zwische de Cousins Rudolf un Ånselm vun Drachefels mit'em Wormser Bischof 1288 beigeleht wor is. Es ältschde erhaltne Sichel vun dänne zwää zeicht e Drache in äm Spitzschild. Seit'em 14. Johrhunnert is awwer e Hirschgeweih odder e Wildgåns im Wabbe. De erschde vun niederem Adel, wo ohne Zweifel mit ennre Burch im Wasgau zu verbinne is, is 1245 Walter vum Drachefels, denne se Waltherus de Drachenvels geschribb honn.

1314 honn die Herre vun Drachefels Ausgleichszahlunge zugeschproch kriet, weil Schtroßburch gäe die Burch Berwartschdä gezo war un fälschlich aa de Drachefels belachert un beschädicht hat. 1335 hat's Schtreit mit Schtroßburch gäb, die die Herre vum Drachefels als Raubridder bezeichnet honn. So wäs es aa de Volksmund. De Drachefels is widder belachert un zum Däl zerschdert wor. Die Burchherre hon dodrufhie ab 1344 Däle vun de Burch verkaafe misse. E Burch wie domols de Drachefels, die mehrere Leit odder Sippe gehert, nennt ma Ganerbeburch.

So is 1510 a de rebellisch Reichsridder Fronz vun Sickinge änner vun 24 Miteichentimer wor. No soiner Nierderlach gäe die verbindete Heere vun drei Reichsfirschde honn die Siecher om 10. Mai 1523 im Råhme vun de "Sickinger Fehd" die Burch endgildisch zerschdert, obwohl de Burchvogt, der mit nur acht Knechte do war, die Burch kompflos iwwergäb gehatt hat. Die Siecher honn sogar verbott, die Burch widder uffzubaue.

Was donn noch iwwrich war, is durch die Nutzung vun de Ruin als Schdäbruch weiter zerschdert wor. E Nachomme vun de Eichner, de Freiherr Fronz Christoph Eckbrecht vun Derkem hat sich 1778 midde in Buseberch mit Schdä vum Drachefels e herrschaftliches Londhaus baue losse, wo heit „Schlessche“ häßt. A die Busebercher Kärch is vun so Schdä gebaut wor.

 Ålach 
 Eschdlicher Burchfelse un älderi Unnerburch 
miniatur|links|Eschdlicher Burchfelse vun Siede mit Balkelecher un Abarweitdunge
Die bescheidene Reschde vun de Burch im eschdliche Bereich werre vum sogenonnte Backezåh domieniert, em Burchfelse im Oschde. Do druff sin nur wenisch urschpringlische Mauerziech erhal. Trotzdäm kriet ma beim Nuffschdeie durch die zum Däl in de Fels geschlahne Uffgäng e Indruck, wie wehrhaft die Ålach war. Uffem Plateau vum ehemalische Berchfried finnt ma Reschde vun ennrer Zischdern. In de Fels geschlahne Kommre, Balkelecher un Abarweidunge om Sondschdäfelse zeiche, dasser domols faschd gonz vun Fachwerk- odder Schdägebäude umgäb war.

Wesentlich mä Bausubschdonz is vun de Unnerburch un de Dorålach erhal. Schun 1903 is de Dorturm durch zwä Rundbo'epordale ergänzt wor. Reschde vun zwä weitere Tirm, vun ennre klännere Zwingerålach un diverse Maure und Gebäude sin seit 1990 Schwerpunkt vun Erhaltungs- un Ausgrabungsmaßnåhme vun de "Generaldirektion Kuldurelles Erwe Rhoilond-Palz".

Zuerscht kommt ma in de Dorturm, der zwar schbeder dezugebaut wor is, awwer gonz aus Buckelquader mit Zongelecher beschdonn hat. Dodruff sin e Haufe Schdämetzzeiche zu siehe. De Uffgong zu de Owwerburch ist donn iwwer e on de Fels ågelähnde älderer Turm gewässt. Zwische de zwä Dortirm gäbt's heit e Treppeuffgong, do war wahrschoinlich mol e Reitertrepp. Im Hof vun de Unnerburch sin zwä Gebäude zum Däl erhal, wo fa die Bewertschaftung vun de Burch gebraucht wor sin. Om Kelleringong vum weschdliche devu is die Johreszahl 1515 zu siehe. Im Keller vum onnre Gebäude war de Burchbrunne, der heit zugeschitt is.

 Weschdlicher Burchfelse un jingerie Unnerburch 
Wahrschoinlich erschd in de Schbetzeit vun de Burch is de e bissel niedrischer leiende weschtliche Burchfelse aa bebaut wor. So Erweiderunge komma gewähnlich uff Verännerunge im Besitz vun de Burch zurickfiehre. Des det zu de Umwondlung vum urschbringliche Lehe in die Ganerbschaft basse. Awwer uff däm Felse sin jetzt kä Maure mä zu erkenne, un ma konn aa nätt so äfach hiekomme. Es gäbt noch Däle vum Uffgong un vun ännrer Wachschdubb on de Siedseit vum Felse.

Die Ålach uffem weschdliche Felse hat e separadi klänni Unnerburch un e eicheni Dorålach siedeschdlich vum Burchfelse gehat, vun der Reschde vun äm Flonkierungsturm mit Maulscharde erhal sin. Wie die Gebäude uff'em weschtliche Burchfelse gebaut wor sin, hat ma de ehemalisch Halsgrawe mit äm mehrschdeckische Gebäude iwwerbaut. Vun däm sin nur noch Balkelecher iwwrisch, vun dänne mehrere es in de Fels geritzte äldere Drachebild durchschla'e. No Norde is de Hof durch e halbrundi Mauer abgeschloss wor.

Uf de Felse vun de weschdlich Burcholach kommer nimmi iwwer Treppe schdeie, sonnern nur noch uff verschiedene Kletterroute zu erschdeie.

 Änzelnohweise 

 Lideradur 
 Marco Bollheimer: Felsenburgen im Burgenparadies Wasgau–Nordvogesen, 3. Ufflach, Selbstverlach, Karlsruh, 2011, ISBN 978-3-9814506-0-6, Seide 68 f.
 Alexander Thon (Hrsg.): ... wie eine gebannte, unnahbare Zauberburg. Burgen in der Südpfalz. 2., verb. Auflach, S. 38−43. Schnell un Steiner, Regensburch 2005. ISBN 3-7954-1570-5
 Inschdidut fa pälzischi Geschicht un Volkskund (Hrsg.): Pfälzisches Burgenlexikon, Bånd 1 (A-E). Lautre 2003. ISBN 3-927754-51-X

 Weblinks 

 Bilder von Burg Drachenfels bei Burgenparadies.de

Category: Pälzer un Kurpälzer Burge un Schlesser